李凱琳 (香港)

李凱琳，香港傳媒人，曾經做過《蘋果日報》記者，部分報導曾經獲獎。

事件

採訪工作被親中派鍾詠淵攻擊 
李凱琳曾經訪問後來被揭發涉及賄選同性騷擾等爭議嘅親中派催眠治療師鍾詠淵。當時鍾詠淵以性治療作招徠，甚至要求病患自摸同捉手指以達致性高潮，香港大學心理學家兼資深催眠師梁錦堂直斥佢咁做等同叫人自慰，平機會亦批評，佢嘅做法可構成性騷擾。另外，佢亦喺個人社交網站入面話自己係耶穌，又大講咸濕IQ題同侮辱一啲客人。鍾詠淵之後曾經上載短片，點名反駁李凱琳同另一蘋果日報記者韓耀庭，又攻擊李凱琳話佢性冷感。

攞到第十六屆人權新聞獎 
喺2011年香港區議會選舉期間，多個選區爆發種票疑雲，李凱琳曾經聯同多名喺蘋果日報工作嘅同事跟進，之後憑著「區議會選舉種票系列之1屋7姓13票 樓拆了照種票」報導攞到第十六屆人權新聞獎。

被尖沙咀君怡酒店東主控告 
李凱琳曾經喺2012年喺蘋果日報寫咗一篇名為《紅色背景　老闆曾入獄　19億買君怡》嘅報導，結果被君怡酒店東主劉希泳入稟高等法院控告誹謗。原告話報道入面用上「入獄」、「階下囚」、「出獄」、「判監」同埋「坐牢」嘅字眼對他構成誹謗，但內文其實有講佢只係被拘留，但包括李凱琳在內嘅被告一方就認為，呢啲字眼喺中港兩地法律有唔同嘅解釋。

香港傳媒人